b'\n_START_ARTICLE_\nMedkrajevna avtobusna linija \xc5\xa1t. 47 (LPP)\n_START_SECTION_\nZgodovina\n_START_PARAGRAPH_\n\xc5\xbde pred drugo svetovno vojno je bila Vrhnika z Ljubljano povezana z avtobusno progo. Tedaj sta na njej vozila dva rde\xc4\x8da avtobusa znamke Fiat podjetnika Wiessbauerja. V prestolnici je imel avtobus za\xc4\x8detno postajali\xc5\xa1\xc4\x8de na Kongresnem trgu. Pozimi leta 1930 je bil eden izmed avtobusov pri Drenovem Gri\xc4\x8du udele\xc5\xbeen v tr\xc4\x8denju z vlakom, pri \xc4\x8demer je bilo po\xc5\xa1kodovanih ve\xc4\x8d ljudi, voznik je zaradi hudih opeklin umrl. To je bila prva ve\xc4\x8dja nesre\xc4\x8da avtobusov na na\xc5\xa1ih tleh._NEWLINE_Avtobusna povezava med krajema je po letu 1966 postala nepogre\xc5\xa1ljiva, saj so tedaj ukinili in razdrli \xc5\xbeelezni\xc5\xa1ko progo do Vrhnike. Potni\xc5\xa1ki promet so namesto vlakov prevzeli avtobusi. Ker se je \xc5\xa1tevilo potnikov zelo pove\xc4\x8dalo, so morali na linijo razporediti zglobne avtobuse in pove\xc4\x8dati \xc5\xa1tevilo vo\xc5\xbeenj._NEWLINE_V drugi polovici 90. let 20. stoletja je zaradi pove\xc4\x8danega avtomobilskega prometa pri\xc4\x8delo upadati \xc5\xa1tevilo potnikov na vseh avtobusnih progah. Avtobusi na progi 47 so pri\xc4\x8deli med krajema voziti redkeje, vse pogosteje so zglobne avtobuse nadome\xc5\xa1\xc4\x8dali enojni. Zaradi podvajanja trase do Vrhnike je danes nekaj odhodov kombiniranih z linijo do Logatca._NEWLINE_Oktobra 2015 je bilo v Sinji Gorici odprto parkiri\xc5\xa1\xc4\x8de Parkiraj in se pelji (P+R).\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, in sicer od ponedeljka do petka od 4.52 do 23.00, ob sobotah od 4.50 do 23.00, ter nedeljah in praznikih od 5.00 do 22.20. Najpogosteje avtobusi obratujejo od ponedeljka do petka v prometnih konicah.'